### NN 86/2025 (4.6.2025.), Pravilnik o radnom vremenu u javnobilježničkim uredima

MINISTARSTVO PRAVOSUĐA, UPRAVE I DIGITALNE TRANSFORMACIJE

1172

Na temelju članka 32. stavka 3. Zakona o javnom bilježništvu (»Narodne novine«, broj 78/93, 29/94, 162/98, 16/07, 75/09, 120/16 i 57/22) ministar pravosuđa, uprave i digitalne transformacije donosi

PRAVILNIK

O RADNOM VREMENU U JAVNOBILJEŽNIČKIM UREDIMA

Članak 1.

Ovim Pravilnikom uređuje se radno vrijeme u javnobilježničkim uredima.

Članak 2.

Pojmovi koji se koriste u ovom Pravilniku, a imaju rodno značenje odnose se jednako na muški i ženski rod.

Članak 3.

(1) Radno vrijeme javnobilježničkog ureda u pravilu se podudara s radnim vremenom općinskog suda na čijem području je njegovo sjedište.

(2) Javni bilježnik slobodno određuje radno vrijeme za primanje stranaka, pri čemu najmanje dva puta tjedno prima stranke dva sata prijepodne i dva sata poslijepodne, nakon radnog vremena općinskog suda na čijem području je njegovo sjedište.

(3) U dane koji su određeni za primanje stranaka nakon radnog vremena općinskog suda na čijem je području sjedište javnog bilježnika, početak radnog vremena javnobilježničkog ureda može odstupati od početka radnog vremena iz stavka 1. ovoga članka.

Članak 4.

Ako je javni bilježnik dobio dozvolu za otvaranje pisarnice i održavanje uredovnih dana izvan sjedišta, radno vrijeme u pisarnici određuje u skladu s dobivenom dozvolom.

Članak 5.

U slučaju potrebe, a osobito u hitnim slučajevima, javni bilježnik može službenu radnju obaviti i izvan redovnoga radnog vremena.

Članak 6.

(1) Javni bilježnik je dužan prije početka rada o radnom vremenu javnobilježničkog ureda i radnom vremenu za primanje stranaka obavijestiti predsjednika općinskog suda i predsjednika trgovačkog suda na čijem području je njegovo sjedište te ministarstvo nadležno za poslove pravosuđa i Hrvatsku javnobilježničku komoru.

(2) Javni bilježnik dužan je tijela iz stavka 1. ovoga članka obavijestiti i o svakoj naknadnoj promjeni radnog vremena javnobilježničkog ureda i radnog vremena za primanje stranaka.

Članak 7.

(1) Javni bilježnik radno vrijeme javnobilježničkog ureda i vrijeme za primanje stranaka ističe na ulazu u zgradu u kojoj se nalazi njegov ured te na ulazu u ured.

(2) Javni bilježnik koji je dobio dozvolu za otvaranje pisarnice i održavanje uredovnih dana, radno vrijeme u pisarnici ističe na ulazu u zgradu u kojoj se nalazi njegov ured, na ulazu u zgradu u kojoj se nalazi pisarnica i na ulazu u pisarnicu.

(3) O svakom slučaju zatvaranja ureda odnosno pisarnice zbog izbivanja za vrijeme radnog vremena, odsustva ili spriječenosti za rad javni bilježnik bez odgode ističe obavijest na ulazu u zgradu u kojoj se nalazi ured odnosno pisarnica.

Članak 8.

Javni bilježnici dužni su o radnom vremenu javnobilježničkog ureda i radnom vremenu za primanje stranaka obavijestiti predsjednika općinskog suda i predsjednika trgovačkog suda na čijem području je njihovo sjedište, ministarstvo nadležno za poslove pravosuđa i Hrvatsku javnobilježničku komoru u roku od 30 dana od dana stupanja na snagu ovoga Pravilnika.

Članak 9.

Stupanjem na snagu ovoga Pravilnika prestaje važiti Pravilnik o radnom vremenu javnih bilježnika (»Narodne novine«, broj 38/94).

Članak 10.

Ovaj Pravilnik stupa na snagu osmoga dana od objave u »Narodnim novinama«.

Klasa: 011-02/22-08/20
 Urbroj: 514-03-03-01/01-25-06
 Zagreb, 27. svibnja 2025.

Ministar
 Damir Habijan, v. r.